K-woord op Kersdag: Verskoning '17 dae te laat' | Netwerk24
Deur Warda Meyer 11 Januarie 2018 17:36
'n Pa van Edgemead, Kaapstad, wat in 'n stryery een van sy bure se familielede die k-woord toegesnou het, sal sy kant van die saak dalk in die gelykheidshof moet stel.
In 'n video-opname van die voorval wat wyd op Facebook en Instragram versprei is, kan gehoor word hoe die man belediging rondslinger en selfs die k-woord gebruik.
Jesse Mfolozi, wat in Johannesburg woon en tans in die Kaap met vakansie is, sê sy en die res van haar familie het soos oudergewoonte Kersdag by haar niggie se huis in Edgemead gevier, toe die voorval plaasgevind het.
Mfolozi sê die hele onsmaaklikheid het begin toe daar 'n onderonsie tussen een van hul kinders en die bure se kinders was.
"Ons vyfjarige seun wou met die bure se kinders se bal speel en hulle wou hom nie toelaat nie. Ons verstaan kinders is maar kinders, maar die buurman was vuur en vlam. Hy het uitgestorm en allerhande neerhalende uitlatings teenoor my nefie begin skree."
Volgens Mfolozi was hulle Donderdagmiddag by die Bothasig-polisiekantoor om die saak aan te meld en die polisie het hulle vergesel na die man se huis om sy besonderhede te kry.
Volgens Mfolozi was die man bietjie onkant gevang en hy het selfs om verskoning gevra.
"Sy verskoning het egter sowat 17 dae te laat gekom. Hy het nie een keer probeer om ons te nader nie," sê sy.